આ જ રીતે ગાંધીનગર રેલવે સ્ટેશન પાસે પાંચ સિતારા હોટલ ઊભી કરવાના પ્રોજેક્ટનું પણ તત્કાલીન મુખ્યમંત્રીએ સ્વપ્ન જોયું હતું અને તે જ અંતર્ગત ગાંધીનગરમાં રેલવે ટ્રેક પર ઊભી થનાર દેશની સૌ પ્રથમ હોટલ બનશે. વડા પ્રધાન નરેન્દ્ર મોદી દ્વારા તેનું ભૂમિપૂજન કરવામાં આવ્યું છે. રૂપિયા ૨૫૦ કરોડના ખર્ચે આ હોટલ બનાવવામાં આવશે.જેમાં ત્રણ ટાવર ઊભા કરાશે. તે અંતર્ગત છ માળ,આઠ અને દસ માળનાં ટાવરો હશે.રેલવે ટ્રેકના ગ્રાઉન્ડથી ૬૫ મીટર ઊંચી આ હોટલ બનશે. આ પ્રોજેક્ટમાં રાજ્ય સરકાર અને કેન્દ્રીય રેલવે મંત્રાલય દ્વારા રૂ.૫૦-૫૦ કરોડની ફાળવણી કરવામાં આવશે. જ્યારે બાકીના રૂપિયા લોન દ્વારા લેવામાં આવશે.સૌથી મહત્ત્વની વાત એ છે કે આ હોટલનું કામ આગામી વાઇબ્રન્ટ ગુજરાત ૨૦૧૯ પહેલાં પૂરું કરવાનો દાવો અત્યારે રાજ્ય સરકાર દ્વારા કરવામાં આવી રહ્યો છે.